Vodný park Bešeňová

Vodný park Bešeňová je rekreačné stredisko pri obci Bešeňová v okrese Ružomberok. Zariadenie s celoročnou prevádzkou má vybudovanú sieť krytých i vonkajších bazénov, toboganov, wellness, ubytovacích i stravovacích kapacít i kongresových priestorov. Poloha Areál s rozlohou 6 ha sa nachádza v západnej časti Liptovskej kotliny na okraji Bešeňovej, priamo pod Vodnou nádržou Bešeňová. Z Ružomberka je Vodný park vzdialený 9 km, z Liptovského Mikuláša 20 km. V blízkosti prebieha diaľnica D1 a železnica Žilina – Košice. Prístupný je cestou cez obec Bešeňová. História Poznatky o výveroch geotermálnych vôd boli v oblasti Liptovskej kotliny známe už od stredoveku. V rokoch 1986 až 1987 bol v rámci štátnej úlohy Geotermálna energia, výskum možnosti reinjektáže a hodnotenia potenciálu SSR realizovaný GÚDŠ prieskumný vrt ZGL-1 Bešeňová, ktorý dosiahol hĺbku 1987. Vrt mal výdatnosť 30 l/s a geotermálna voda teplotu 62 °C. Zdrojom geotermálnej vody sú triasové vápence a dolomity fatrika. V súčasnosti okrem vrtu ZGL-1 využíva Aquapark Thermal Parka Bešeňová aj vrty FBe-1 a FGTB-1. Prvé bazény termálneho kúpaliska pre verejnosť otvorili v roku 1993 a v roku 1996 boli v blízkosti vybudované vodou vyhrievané skleníky na pestovanie paradajok. Výraznou zmenou prešiel areál po rozsiahlych investíciách a od roku 2006 pribudli k bazénom i reštauračné a ubytovacie služby. V lete 2008 pribudli nové vonkajšie bazény, tobogany a šmýkačky. Počet bazénov sa rozrástol na 16, čím sa areál stal jedným z najväčších na Slovensku. Bol vybudovaný letný vstup s pokladňami a zázemím pre návštevníkov a rozšírili sa ubytovacie kapacity. Vodný park sa v súčasnosti rozprestiera na ploche 6 ha, z čoho tvoria 0,5 ha vodné plochy. Bazény V areáli sa nachádza celkovo 23 bazénov. Celoročne je otvorených 8 vonkajších bazénov s geotermálnou vodou, teplou od 27 do 39 °C. Vnútorné bazény s vodou teplou od 27 do 38 °C sú vybavené podvodnými sedacími lavicami, masážnymi tryskami, bublinkovačmi a chrličmi. V átriu sú 2 antikorové vírivky. Geotermálna minerálna voda V roku 1987 narazili v hĺbke 1 998 m na zdroj geotermálnej vody s teplotou 60,5 °C a výdatnosťou 45 l/s. Objavený horúci minerálny prameň pôsobí liečebne na pohybové a dýchacie ústrojenstvo, má priaznivé kozmetické účinky a vďaka prvku lítium pozitívne vplýva aj na psychiku. [chýba zdroj] Horúca voda, ktorej vek a biologická sterilizácia sa odhaduje na 27 000 rokov, obsahuje vápnik, horčík, sodík, draslík, železo, mangán, mimoriadne množstvo síranov, bikarbonáty, voľný oxid uhličitý a ďalšie minerály.[chýba zdroj] Doplnkové služby Stravovanie V areáli rekreačného strediska je široká ponuka stravovacích kapacít. Dostatočnú kapacitu pre návštevníkov zabezpečujú reštaurácie, bary, kaviarne, bufety a stánky rýchleho občerstvenia. Ubytovanie Ubytovanie zabezpečuje trojica hotelov, ktorých kapacita dosahuje takmer 500 osôb. K dispozícií sú nadštandardne vybavené dvojlôžkové izby s možnosťou prístelky, apartmány a štúdia. Relax Súčasťou Vodného parku je aj: wellness centrum s 5 saunami s inhaláciami, vodnou smršťou, vírivkou a pod. relax centrum s fitnescentrom, masážami či soláriom Thai relax centrum s ponukou thajských masáží Kongresové centrum Súčasťou ubytovacieho komplexu sú aj 4 kongresové a konferenčné sály s kapacitou od 15 do 100 osôb, vhodné pre usporiadanie firemných akcií, školení a kongresov. Galéria Panoráma Referencie Iné projekty Commons ponúka multimediálne súbory na tému Vodný park Bešeňová Externé odkazy Oficiálna stránka strediska